Document ID: 32015R0341

KOMMISSIONENS GENNEMFØRELSESFORORDNING (EU) 2015/341
af 20. februar 2015
om nærmere gennemførelsesbestemmelser til Europa-Parlamentets og Rådets forordning (EU) nr. 223/2014 for så vidt angår modeller til indsendelse af visse oplysninger til Kommissionen
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EU) nr. 223/2014 af 11. marts 2014 om Den Europæiske Fond for Bistand til de Socialt Dårligst Stillede (1), særlig artikel 35, stk. 7, artikel 41, stk. 4, artikel 49, stk. 3, og
ud fra følgende betragtninger:
(1)
Kommissionens gennemførelsesforordning (EU) nr. 463/2014 (2) indeholder bestemmelser, der er påkrævet for indsendelsen af programmer. For at sikre gennemførelse af programmerne finansieret af Den Europæiske Fond for Bistand til de Socialt Dårligst Stillede er der behov for fastsættelse af yderligere bestemmelser vedrørende anvendelsen af forordning (EU) nr. 223/2014. For at give et samlet overblik over disse bestemmelser og lette adgangen til dem, bør de samles i en enkelt gennemførelsesretsakt.
(2)
Med henblik på at sikre øget effektivitet og gennemsigtighed i gennemførelsen af programmer finansieret af Den Europæiske Fond for Bistand til de Socialt Dårligst Stillede bør der fastlægges en model for betalingsanmodninger og en model for regnskaber i forbindelse med operationelle programmer.
(3)
Med det samme formål for øje bør der fastlægges en model til beskrivelse af de funktioner og procedurer, der er fastsat for forvaltningsmyndigheden og i givet fald attesteringsmyndigheden, samt en model for det uafhængige revisionsorgans rapport og udtalelse. Disse modeller bør indeholde de tekniske karakteristika for hvert felt i det elektroniske dataudvekslingssystem. Da disse modeller udgør grundlaget for udviklingen af det elektroniske dataudvekslingssystem, som er omhandlet i artikel 30, stk. 4, i forordning (EU) nr. 223/2014, bør de også angive måden, hvorpå data om støtteberettigede udgifter registreres i dette elektroniske dataudvekslingssystem.
(4)
Denne forordning bør overholde de grundlæggende rettigheder og de principper, som anerkendes i Den Europæiske Unions charter om grundlæggende rettigheder, og særlig retten til beskyttelse af personoplysninger. Denne forordning bør derfor anvendes i overensstemmelse med disse rettigheder og principper. Europa-Parlamentets og Rådets direktiv 95/46/EF (3) finder anvendelse, for så vidt angår personoplysninger, der behandles af medlemsstaterne. Europa-Parlamentets og Rådets forordning (EF) nr. 45/2001 (4) finder anvendelse, for så vidt angår behandlingen af personoplysninger i EU-institutioner og -organer og fri udveksling af sådanne oplysninger.
(5)
Foranstaltningerne i denne forordning er i overensstemmelse med udtalelse fra Udvalget for Den Europæiske Fond for Bistand til de Socialt Dårligst Stillede -
VEDTAGET DENNE FORORDNING:
Artikel 1
Model til beskrivelse af forvaltningsmyndighedens og attesteringsmyndighedens funktioner og procedurer
1. Beskrivelsen af forvaltningsmyndighedens og i givet fald attesteringsmyndighedens funktioner og procedurer udarbejdes i overensstemmelse med den model, der er fastsat i bilag I til nærværende forordning.
2. Såfremt flere operationelle programmer, der er medfinansieret af Den Europæiske Fond for Bistand til de Socialt Dårligst Stillede, er omfattet af et fælles system, er det tilstrækkeligt at udarbejde en enkelt beskrivelse af de funktioner og procedurer, der er omhandlet i stk. 1.
Artikel 2
Model til det uafhængige revisionsorgans rapport
1. Det uafhængige revisionsorgans rapport, jf. artikel 35, stk. 2, i forordning (EU) nr. 223/2014, udarbejdes i overensstemmelse med den model, der er fastsat i bilag II til nærværende forordning.
2. Såfremt flere operationelle programmer, der er medfinansieret af Den Europæiske Fond for Bistand til de Socialt Dårligst Stillede, er omfattet af et fælles system, er det tilstrækkeligt at udarbejde en enkelt revisionsrapport som omhandlet i stk. 1.
Artikel 3
Model til det uafhængige revisionsorgans udtalelse
1. Det uafhængige revisionsorgans udtalelse, jf. artikel 35, stk. 2, i forordning (EU) nr. 223/2014, udarbejdes i overensstemmelse med den model, der er fastsat i bilag III til nærværende forordning.
2. Såfremt flere operationelle programmer, der er medfinansieret af Den Europæiske Fond for Bistand til de Socialt Dårligst Stillede, er omfattet af et fælles system, er det tilstrækkeligt at udarbejde en enkelt udtalelse som omhandlet i stk. 1.
Artikel 4
Model til betalingsanmodning
Den i artikel 41, stk. 4, i forordning (EU) nr. 223/2014 omhandlede betalingsanmodning udarbejdes efter modellen i bilag IV i nærværende forordning.
Artikel 5
Model til regnskaber
De regnskaber, der er omhandlet i artikel 49, stk. 1, i forordning (EU) nr. 223/2014, fremsendes til Kommissionen i overensstemmelse med den model, der er fastsat i bilag V til nærværende forordning.
Artikel 6
Ikrafttræden
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. februar 2015.

Labels: 4
5
0
12
15